มาเลฟิเซนต์: นางพญาปีศาจ

มาเลฟิเซนต์: นางพญาปีศาจ () เป็นภาพยนตร์แฟนตาซีอเมริกัน ค.ศ. 2019 ผลิตโดยวอลต์ดิสนีย์พิกเชอส์ กำกับโดยโยอาคิม รอนนิง จากบทประพันธ์ภาพยนตร์โดยลินดา วูลเวอร์ตัน, ไมกาห์ ฟิตเซอร์แมน-บลู และโนอาห์ ฮาร์พสเตอร์ ซึ่งเป็นภาคต่อของเรื่อง มาเลฟิเซนต์ กำเนิดนางฟ้าปีศาจ (2014) โดยที่แอนเจลีนา โจลี กลับมารับบทนำ พร้อมด้วยแอลล์ แฟนนิง, แซม ไรลีย์, อิเมลดา สตอนตัน, จูโน เทมเพิล และเลสลีย์ แมนวิลล์ ก็กลับมารับบทเดิมอีกครั้ง ส่วนแฮร์ริส ดิกคินสัน รับบทเจ้าชายแทนที่เบรนตัน ทเวทส์ ในภาคแรก และชูวิเทล เอจีโอฟอร์, เอ็ด สไครน์ และมิเชลล์ ไฟฟ์เฟอร์ มาร่วมแสดงเป็นตัวละครใหม่ เรื่องราวเกิดขึ้นห้าปีหลังจากภาคแรก ภาพยนตร์เรื่องนี้จะได้เห็นตัวละครเดิมที่ต้องเผชิญกับการถูกบงการของอาณาจักรเพื่อนบ้านที่มองว่าเป็นตัวร้าย นอกเหนือจากแผนการต่าง ๆ ยังมีเรื่องราวของเผ่าพันธุ์นางฟ้าของมาเลฟิเซนต์ที่ทรงพลังและใกล้สูญพันธุ์ในชื่อ "ดาร์กเฟย์"

หลังจากภาพยนตร์เรื่องแรกออกฉายในเดือนพฤษภาคม ค.ศ. 2014 โจลีกล่าวถึงภาคต่อไปว่ามีโอกาสเป็นไปได้ โครงการนี้ได้รับการประกาศอย่างเป็นทางการในเดือนมิถุนายนถัดมา โจลีเซ็นสัญญาในเดือนเมษายน ค.ศ. 2016 โดยมีรอนนิงผู้ร่วมกำกับจากภาพยนตร์สงครามแค้นโจรสลัดไร้ชีพ (2017) ซึ่งได้รับการว่าจ้างให้กำกับภาพยนตร์เรื่องนี้ในเดือนตุลาคม ค.ศ. 2017 นักแสดงที่เหลือได้รับการเพิ่มหรือยืนยันในเดือนพฤษภาคม ค.ศ. 2018 โดยเริ่มถ่ายทำในเดือนนั้นที่ไพน์วูดสตูดิโอส์ ประเทศอังกฤษ การถ่ายทำยาวนานถึงเดือนสิงหาคม

มาเลฟิเซนต์: นางพญาปีศาจเข้าฉายในสหรัฐเมื่อวันที่ 18 ตุลาคม ค.ศ. 2019 ภาพยนตร์เรื่องนี้ทำรายได้ทั่วโลก 491 ล้านเหรียญสหรัฐ แม้ว่าจะต้องสร้างรายได้ประมาณ 500 ล้านเหรียญสหรัฐเพื่อทำกำไรเมื่อพิจารณาจากงบประมาณทั้งหมด ต้นทุนการตลาด และการจัดจำหน่าย โดยได้รับการวิจารณ์ที่หลากหลายจากนักวิจารณ์ โดยคำวิจารณ์มุ่งเป้าไปที่ "เนื้อเรื่องยุ่งเหยิงและภาพเสมือนจริงมากเกินไป" แต่ได้รับคำชมในด้านการแสดงของโจลี แฟนนิง และไฟฟ์เฟอร์ ภาพยนตร์เรื่องนี้ได้รับการเสนอชื่อเข้าชิงรางวัลออสการ์ สาขาการแต่งหน้าและทำผมยอดเยี่ยม จากงานประกาศผลรางวัลออสการ์ ครั้งที่ 92 โดยในภาคที่สามกำลังอยู่ในระหว่างการพัฒนา

นักแสดง 
 แอนเจลีนา โจลี รับบทเป็น มาเลฟิเซนต์, ดาร์กเฟ และอดีตผู้ปกครองแห่งเดอะมัวร์ส; แม่บุญธรรมของออโรรา
 แอลล์ แฟนนิง รับบทเป็น ออโรรา, ผู้ปกครองแห่งเดอะมัวร์สคนปัจจุบัน; ลูกสาวบุญธรรมของมาเลฟิเซนต์; ภรรยาของเจ้าชายฟิลิป
 มิเชลล์ ไฟฟ์เฟอร์ รับบทเป็น ราชินีอิงกริธ, ราชินีแห่งอัลสเตด ผู้กระหายอำนาจ ภรรยาของจอห์นและแม่ของฟิลิป ผู้ดูหมิ่นมาเลฟิเซนต์และออโรรา
 ชูวิเทล เอจีโอฟอร์ รับบทเป็น คอนเนล, ดาร์กเฟที่ช่วยมาเลฟิเซนต์
 แซม ไรลีย์ รับบทเป็น เดียวาล, อีกาที่ได้รับร่างเป็นมนุษย์โดยมาเลฟิเซนต์
 เอ็ด สไครน์ รับบทเป็น โบร์รา, ดาร์กเฟที่เป็นผู้นำการโจมตีอัลสเตด
 แฮร์ริส ดิกคินสัน รับบทเป็น เจ้าชายฟิลิป, เจ้าชายแห่งอัลสเตดและสามีของออโรรา ซึ่งในภาคที่แล้วแสดงโดยเบรนตัน ทเวทส์
 อิเมลดา สตอนตัน รับบทเป็น พากย์เสียงและการจับภาพเคลื่อนไหวของน็อตกราส, นางฟ้าสีแดง
 จูโน เทมเพิล รับบทเป็น พากย์เสียงและการจับภาพเคลื่อนไหวของทิสเซิลวิต, นางฟ้าสีเขียว
 เลสลีย์ แมนวิลล์ รับบทเป็น พากย์เสียงและการจับภาพเคลื่อนไหวของฟลิตเติล, นางฟ้าสีฟ้า
 โรเบิร์ต ลินด์เซย์ รับบทเป็น กษัตริย์จอห์น, กษัตริย์แห่งอัลสเตด ตัวละครนี้ได้รับการกล่าวถึงโดยเจ้าชายฟิลลิปในภาคแรก
 วอริค เดวิส รับบทเป็น ลิกสปิตเทิล, พิกซีไร้ปีกที่ทำงานให้กับราชินีอิงกริธอย่างไม่เต็มใจ
 เจนน์ เมอร์เรย์ รับบทเป็น เกอร์ดา, ผู้หญิงที่ภักดีต่อราชินีอิงกริธ
 เดวิด กยาซี รับบทเป็น เพอซิวาล, กัปตันองครักษ์ที่ทำงานให้กับราชวงศ์อัลสเตด
 จูดี เชโคนี รับบทเป็น ไชรค์, เฟแห่งป่า
 มิยาบิ รับบทเป็น อูโด, เฟแห่งทุนดรา
 เก้ อเล็กซานเดอร์ รับบทเป็น อินิ, เฟย์แห่งทะเลทราย
 อลิน โมวัต รับบทเป็น ผู้บรรยาย
 เอมมา แม็กเลนนอน รับบทเป็น พากย์เสียงและการจับภาพเคลื่อนไหวของปินโต, สิ่งมีชีวิตที่เหมือนเม่น
 แม็กเลนนอนยังให้เสียงและการจับภาพเคลื่อนไหวของบัตตอนอีกด้วย
 จอห์น คาริว รับบทเป็น นักรบเฟแห่งป่า
 เฟรดดี ไวส์ รับบทเป็น ชาวนาหนุ่ม

การเผยแพร่

โรงภาพยนตร์ 
มาเลฟิเซนต์: นางพญาปีศาจ เข้าฉายในโรงภาพยนตร์เมื่อวันที่ 18 ตุลาคม ค.ศ. 2019 โดยวอลต์ดิสนีย์สตูดิโอส์โมชันพิกเชอส์ โดยเปลี่ยนวันฉายจากวันที่ 29 พฤษภาคม ค.ศ. 2020 ที่ประกาศไว้ก่อนหน้านี้ของภาพยนตร์เรื่องนี้

สื่อต่าง ๆ 
มาเลฟิเซนต์: นางพญาปีศาจ วางจำหน่ายโดยวอลต์ดิสนีย์สตูดิโอส์โฮมเอ็นเตอร์เทนเมนต์ บนระบบดิจิตอล HD เมื่อวันที่ 31 ธันวาคม ค.ศ. 2019 ตามด้วย 4K Ultra HD, บลูเรย์ และดีวีดี ในวันที่ 14 มกราคม ค.ศ. 2020 และเผยแพร่บนดิสนีย์+ เมื่อวันที่ 15 พฤษภาคม ค.ศ. 2020

รางวัลและการเสนอชื่อ

อ้างอิง

แหล่งข้อมูลอื่น 

 
 

ภาพยนตร์ที่ออกฉายในปี พ.ศ. 2562
ภาพยนตร์โดยวอลท์ดิสนีย์ พิคเจอร์ส